[Foto’s] Koop vir jou ŉ spookdorp‘n Argieffoto van die spookdorp (Foto: www.kdvr.com) Die spookdorp Cabin Creek in Adams County in die Amerikaanse deelstaat Colorado wat glo ná ŉ moord in 1970 leeg staan, is te koop. James Johnson, die huidige eienaar van die spookdorp, het aan KDVR-TV vertel die terugvoer van moontlike kopers is “oorweldigend”. Die spookdorp is vir $350 000 (bykans R5,2 miljoen) op Craigslist, ŉ wêreldwye lys met geklassifiseerde advertensies, geadverteer. Volgens Johnson bestaan die dorpie uit ŉ ou diensstasie, ŉ kafee, ŉ verlate motel en ŉ paar kleinerige huise. Toe die dorp in 1970 nog inwoners gehad het, was die kafee glo die lekkerste plek om te kuier vir besoekers wat deur die dorp gery het, het Joan Lippett, ŉ gereelde besoeker, gesê. Sy woon tans in Byers. “Die vorige eienaars van die dorpie het in 1970 iemand in hul huis ingeneem om te versorg, maar nadat dié persoon uitgevind het dat die eienaars geld het, het hy hulle vermoor. Die dorpie het doodgeloop en het vir ŉ geruime tyd net so doodstil bly staan,” het Lippett gesê. Johnson vertel hy wou glo die bekende Roete 66 gebruik om mense na dié dorp te lok omdat dié hoofpad langs die spookdorp verbyloop maar dat sy vrou intussen besluit het sy wil elders aftree. Bron: Fox31